# Instruks – Tvang ved somatisk behandling af varigt inhabile

| **Situation** | Instruks |
| --- | --- |
| **Personalegrupper omfattet af instruksen** | Alt personale ansat på socialområdet i Randers kommune. |
| **Formål** | At varetage varigt inhabile beboeres interesser og sikre nødvendig behandling.  At sikre sundhedsfagligt personale kender deres ansvar og kompetencer i situationer, hvor der skal benyttes tvang ved behandling af varigt inhabile beboere som fx har erhvervet hjerneskade, som er fyldt 15 år, og som varigt mangler evnen til at give informeret samtykke til behandling |
| **Ansvar** | Det er ledelsens ansvar at sikre en skriftlig instruks og korrekt opdatering af denne  Det er personalets ansvar at følge skriftlig instruks. |
| **Tvang må ikke anvendes ved behandling** | **Tvang må som udgangspunkt ikke anvendes ved behandling!**  **Det betyder:**   * At en beboer skal give habilt samtykke til behandling. * At en medarbejder ikke må gennemføre sundhedsindsatser, hvis borgeren modsætter sig. * At en medarbejder ikke må fastholde beboeren for at udføre behandling som fx smører med en salve, give medicin, skifte kateter mv. * At en medarbejder skal forsøge at få beboeren til frivilligt at medvirke til behandlingen. Beboeren skal inddrages mest muligt, og alle socialpædagogiske tiltag skal forsøges. * At hvis beboeren fortsat modsætter sig behandling, skal lægen kontaktes for at aftale det videre forløb.   **Habil borger**: En borger anses for habil, når denne har evnen til at forstå information og kan overskue konsekvenserne af sin beslutning på baggrund af informationen. Den habile beboer kan udøve sin selvbestemmelsesret og kan derved give samtykke til behandling m.v.    **Varigt inhabil borger**: En borger anses for varigt inhabil, når denne varigt mangler evnen til at give informeret samtykke. Det afgørende er, om beboeren kan forholde sig fornuftsmæssigt til behandlingsforslag m.v. |
| **Tvang ved somatisk behandling af varigt inhabil borger** | **En læge eller tandlæge kan beslutte at anvende tvang**   * En læge eller tandlæge har mulighed for – som en sidste udvej – at beslutte at anvende tvang ved somatisk behandling til en varigt inhabil beboer. Formålet er at varetage sårbare beboeres interesser og sikre nødvendig behandling. * Lægen kan overveje at anvende tvang, når der er et konkret og aktuelt behov for at behandle en varigt inhabil beboer, som modsætter sig behandling, og hvor manglende behandling vil medføre et væsentligt forringet helbred. * Det kan fx dreje sig om tandbehandling, øjendrypning, behandling af fodsår hos diabetikere, anlæggelse af urinkateter, undersøgelse for alvorlig sygdom, f.eks. kræft, eller bedøvelse og kirurgiske indgreb, f.eks. amputation ved koldbrand.   **Varigt inhabile borgere har behov for sygeplejeindsats**   * Kontaktpersonen og de medicinansvarlige skal tage kontakt til lægen, hvis de vurderer, at manglende behandling vil medføre et væsentligt forringet helbred for en varigt inhabil beboer. * Det kan fx være hvis beboeren modsætter sig anlæggelse af blærekateter, insulininjektion, sårbehandling af diabetiske sår mm.   **Før beslutning om tvang ved somatisk behandling**   * Læge eller tandlæge, der beslutter at anvende tvang, skal indhente samtykke fra en pårørende, en værge eller en fremtidsfuldmagt fra beboeren * Hvis det ikke er muligt at få et samtykke, kan lægen eller tandlægen i stedet indhente faglig tilslutning fra en anden læge eller tandlæge med faglig indsigt på behandlingsområdet, som ikke er involveret i behandlingen af beboeren.   **Efter beslutning om tvang ved somatisk behandling**   * Beboeren informeres om beslutningen * Tvangstiltag skal være mindst muligt indgribende og stå i et rimeligt forhold til behovet for behandling * Den ansvarlige læge eller tandlæge beslutter, hvilke tvangstiltag der skal anvendes   **Gennemførelse af tvang ved somatisk behandling**   * Gennemførelsen af tvangsbehandling kan af læge/ tandlæge delegeres til andre, fx pædagoger, sygeplejersker, sosu-assistenter og –hjælpere * Lægen eller tandlægen har det overordnede ansvar for behandlingen og skal give klar og entydig instruktion under hele forløbet * Pædagogen, Sygeplejersker, sosu-assistenter og –hjælpere udfører de tvangsindgreb, som lægen eller tandlægen vurderer, er nødvendige for at gennemføre behandlingen, fx at holde beboeren fast * Beslutningen om at anvende tvang kan maksimalt gælde i fire måneder |
| **Tvangsprotokol– og dokumentation ved tvangsbehandling** | **Dokumentation ved tvangsbehandling**  Lægen/tandlægen skal forud for tvangsbehandlingen udarbejde en tvangsprotokol som blandt andet beskriver:   * Den ordinerede tvangsbehandlings art og omfang * Besluttet varighed af tvangsbehandlingen * Baggrund og begrundelse for beslutning om tvangsbehandling, herunder konsekvenser af undladelse af behandlingen * Oplysninger om forsøgt tillidsskabende tiltag og motivation inden beslutning om tvangsbehandling * Hvorvidt lægen eller tandlægen har indhentet samtykke fra:   a) beboerens værge, nærmeste pårørende eller fremtidsfuldmægtig, eller  b) tilslutning fra anden læge eller tandlæge med faglig indsigt på området, som ikke har eller skal deltage i behandlingen af beboeren.   * Beskrivelse af behandlingsstedets opgave og ansvar. Behandlingsstedet kan sige fra over for opgaven hvis behandlingsstedet ikke ser sig i stand til at løse opgaven.   Det behandlingssted, der har fået delegeret opgaven med at anvende tvangsbehandling, skal løbende dokumentere følgende i tvangsprotokollen:   * Dato og klokkeslæt for hver gang tvangsbehandling anvendes * Navn, autorisations ID eller titel på de personer, der anvender tvangsbehandling. * Oplysninger om forsøgt tillidsskabende tiltag og motivation i forbindelse med hver tvangsbehandling. |
| **Behandlingstestamente** | En borger kan ved oprettelsen af et behandlingstestamente, bestemme at man ikke ønsker at blive behandlet med tvang efter lov om anvendelse af tvang ved somatisk behandling af varigt inhabile, hvis man engang i fremtiden fx bliver dement og dermed varigt inhabil. |
| **Litteraturreferencer** | Sundhedsloven, LBK nr. 903 af 26/08/2019 [*https://www.retsinformation.dk/eli/lta/2019/903*](https://www.retsinformation.dk/eli/lta/2019/903)  Bekendtgørelse af lov om anvendelse af tvang ved somatisk behandling af varigt inhabile, LBK nr. 126 af 27/01/2019[*https://www.retsinformation.dk/eli/lta/2019/126*](https://www.retsinformation.dk/eli/lta/2019/126)  Bekendtgørelse om tvangsprotokoller ved beslutninger og anvendelse af tvang ved somatisk behandling af varigt inhabile, BEK nr. 1396 af 04/12/2017[*file:///C:/Users/DQB0142/Downloads/B20170139605%20(1).pdf*](file:///C:/Users/DQB0142/Downloads/B20170139605%20(1).pdf)  Supplerende materiale:  <https://stps.dk/da/ansvar-og-retningslinjer/patienters-retsstilling/informeret-samtykke/varigt-inhabile-patienter/somatisk-tvang/> |
| **Udarbejdet den:**  **Udarbejdet af:**  **Sidst revideret:**  **Revideres inden:**  **Godkendt af:** | September 2021  Grete Ølgaard Sygeplejerske, Anne Skov kvalitetssygeplejerske og Ghita Steenholt, Cand. Cur.  Marts 2023  Revideres efter behov og senest april 2025.  Centerledergruppen og Socialchefen |